แนวทางการแก้ไขปัญหาสลากกินแบ่งเกินราคา  เชื่อว่าจะเริ่มดำเนินการซื้อ-ขายสลากกินแบ่งรัฐบาลเต็มรูปแบบได้งวด 2 พฤษภาคมนี้
นายธนวรรธน์ พลวิชัย อธิการบดีมหาวิทยาลัยหอการค้าไทย ในฐานะโฆษกสำนักงานสลากกินแบ่งรัฐบาล  กล่าวถึงการแก้ปัญหาสลากกินแบ่งรัฐบาลเกินราคาว่ามี 2 ระดับ  ได้แก่  สำนักงานสลากกินแบ่งรัฐบาลและคณะทำงานแก้ไขปัญหาของรัฐบาล ที่มีรัฐมนตรีประจำสำนักนายกรัฐมนตรีเป็นประธาน ได้ประสานการทำงานร่วมกัน เน้นสนับสนุนคนขายเอง คนขายจริงและไม่ขายช่วงเพื่อหวังเอากำไร แบ่งการดำเนินการเป็น 3 กรอบแนวทาง  โดยแนวทางแรกคือ การลงทะเบียนใหม่ทั้งคนขายสลากรายเดิมและรายใหม่ จะคัดเหลือ 2 แสนคน ขณะนี้อยู่ระหว่างคัดกรองความถูกต้องของคุณสมบัติ  ขายสลาก โดยสำนักงานกินแบ่งรัฐบาล ผ่านตัวแทนต่างๆ ในรูปแบบแพลตฟอร์ม  อยู่ระหว่างหารือหน่วยงานที่เกี่ยวข้อง และการขายด้วยแอปพลิเคชันเป๋าตังค์ จะดำเนินการ 1 พันจุดทั่วประเทศทุกจังหวัดให้ครอบคลุม ขณะนี้เริ่มอบรมสัมมนา  เชื่อว่า หากทุกอย่างดำเนินการได้ตามแนวทางดังกล่าว จะสามารถซื้อ-ขายสลากกินแบ่งรัฐบาลเต็มรูปแบบได้ งวดวันที่ 2 พฤษภาคม 2565   สำหรับความคืบหน้าในส่วนของผู้ค้าที่สมัครเป็นตัวแทนจำหน่ายสลาก  ในโครงการสลาก 80 พื้นที่ส่วนกลางนั้น  นายธนวรรธน์ กล่าวว่า การคัดเลือกแต่ละเขตแต่ละอำเภอ สำนักงานสลากกินแบ่งรัฐบาล จะเข้าไปตรวจสอบสถานที่จำหน่าย มีการอบรมและต้องยอมรับเงื่อนไขตามที่กำหนด  เห็นว่าการให้ขายสลากกินแบ่งรัฐบาลในราคา 80 บาท จะประสบความสำเร็จได้ร้อยละ 20 -40 จากจำนวนคนขาย  แต่การจะทำให้ประสบความสำเร็จครบร้อยเปอร์เซนต์  ต้องทำควบคู่ไปกับการออกผลิตภัณฑ์ใหม่  มีการจำหน่ายบนแพลตฟอร์ม  ซึ่งแนวทางนี้ต้องใช้เวลา เพราะต้องรับฟังความเห็นจากประชาชนและนำเสนอคณะรัฐมนตรีด้วย